
Cuelyn Wever-Úroes 


PROME MINISTER 


Clausurando e prome etapa di reunion strategico na Hulanda 


PAIS ARUBA TA REUNI CU PRESIDENTE DI 
HOGE RAAD SEÑORA DINEKE DE GROOT 


Clausurando e prome etapa di 
reunion strategico na Hulanda, e 
delegacion di Pais Aruba, lidera 
door di Minister Plenipotenciario 
señor Adv Thijsen, hunto cu 
e representante di Tijdelijke 
Werkorganisatie Aruba, señora 
Indra Zaandam, tabatin e honor 
di reuni cu Presidente di Hoge 
Raad señora Dineke de Groot y 
griffier señora llona Wolffram-Van 
Doorn. Hoge Raad ta e instancia di 
casacion mas halto den Reino pa 
cu caso civil, penal y fiscal. 

E reunion tabata uno hopi 
informativo na unda cu a para keto 
na diferente tema. 


Asina a trata e posicion di 
Corte di Segundo Instancia (het 
Hof) y e confiansa grandi cu 
ciudadano tin den e instancia 
aki na e paisnan Caribense di 
Reino. Adicionalmente a trata 
e tema di influencia di maneho 
gubernamental riba proceso 
hudicial unda cu Pais Aruba a 
comenta cu ta di gran importancia 
pa esnan cu ta encarga cu diseña 
esaki tin experticio leglisaltivo pa 
haci esaki. Un tema tambe comenta ta e posicion y tarea di 
Hoge Raad y a elabora cu esaki ta e instancia final cu ta evalua 
aplicacion di ley door di corte di Prome y Segunda Instancia. 
Corte Superior tin un posicion cardinal pa salbaguardia e 
fundamento di estado di derecho na unda cu tur esnan cu 
ta forma parti di e estado aki tin derecho riba acceso na un 
instancia independiente pa resolve disputa. Un tema cu 
actualmente den Reino ta sumamente relevante. Pais Aruba 


ta gradici señora Dineke de Groot pa e tempo brinda. 


Prome Minister Evelyn Wever-Croes ta gradici Minister 
Plenipotenciario di Aruba, señor Ady Thijsen y e representante 
di Tijdelijke Werkorganisatie Aruba, señora Indra Zaandam, pa 
e trabounan y e diferente reunionnan strategico den cuadro 
di Aruba su trayecto di recuperacion y ta desea nan exito pa 
continua cu e trabounan pa realisa e metanan proponi. 

Prome Minister Evelvn Wever-Croes: 


DISCURSO DI PROME MINISTER NA CEREMONIA 
PA CONMEMORA 160 ANA DI ABOLICION DI 
SCLAVITUD DEN REINO HULANDES 


“Ban empodera e resilencia Arubano pa hunto nos por traha riba e parti di 
socialisacion y sanacion di e proceso colonial” 


1 di juli ta un dia historico pa varios motibo pa Pais Aruba y 
tambe den Reino Hulandes. Diasabra mainta, na Plenchi dilanti 
Museo Arquelogico Nacional Aruba, a tuma luga e ceremonia 
pa conmemora 160 aña di Abolicion di Sclavitud den Reino 
Hulandes. Pa prome biaha Aruba ta para keto y duna respet na 
un parti di historia cu no tabata mucho conoci y no tabata biba 
den nos comunidad. 


Prome Minister Evelyn Wever-Croes, den su discurso duna e 
mainta aki, a gradici nos historiadonan cu a haci un tremendo 
trabou pa trece claridad den historia di sclavitud na Aruba 
y a conclui cu aproximadamente for di comienso di periodo 
colonial, y posiblemente for di periodo pre-colonial, sclavitud 
tabata existi na Aruba. 


160 aña pasa, Rey Willem III di Hulanda a libera su esclavonan 
cu tabata pertenece na Corsou y 'onderhorigheden', di 
cual Aruba tabata forma parti. Esaki a sosode pa medio 
di un proclamacion di 'Sjoon Grandi' di Corsou, manera e 
Gobernador di Colonia Corsou tabata wordo yama e tempo 
ey. E proclamacion aki ta basa riba un ley cu Rey di Hulanda a 
ehecuta dia 30 di september 1862, unda cu ta keda stipula cu 
pa 1 di juli 1863 den e teritorionan colonia di Reino Hulandes, 
sclavitud ta keda aboli. 50 aña prome a aboli e negoshi den 
traficacion di esclavonan for di Africa. E negoshi cu a trece 
hopi rikesa, y tambe hopi tristesa durante hopi tempo. 


Dia 19 di december 2020 Premier Mark Rutte a ofrece disculpa 
na tur Pais den Reino y Surnam pa e accionnan di Estado 
Hulandes den pasado na tur persona sclavisa cu a sufri pa e 
tipo di comercio aki y nan descendientenan. Y dia 1 di juli, den 
160 aña pa prome biaha, Su Mahestad Rey Willem Alexander, 
a dirigi palabra na nomber di famia Real tocante e periodo di 
sclavitud na e Paisnan den Reino y Surnam, y a ofrece disculpa 
y pidi pa pordona e crimen aki. 


e esfuersonan cu lo wordo haci pa sigui investiga sclavitud 
den historia di nos pais, y e rol di cas real den esaki. Nos ta 
comparti su deseo pa nos biba den un Reino sin discriminacion 
y rasismo. Tempo a cambia, ban traha awor riba sana e 
heridanan”, Prome Minister a remarca durante su discurso. 


Prome Minister, durante su discurso tambe, den nomber di 
Gobierno di Aruba, a reconfirma su compromiso cu Aruba. “Nos 
ta aki pa conmemora 160 aña cu a aboli sclavitud, y di libertad, 
di sobrevivencia, perseverancia y resiliencia. Y mes momento 
pa reconfirma nos compromiso pa e crimen horible aki nunca 
mas wordo ripiti, y pa nos por biba den un pais sin rasismo y 
sin discriminacion. Aruba durante su historia a demostra di por 
confronta desafio, a sa di demostra di por a pasa door di tempo 
duro, surpasa obstaculo y recupera. Nos pais ta resiliente, 
nos a semper sa di para riba nos mesun pianan. P'esey, ban 
empodera e resilencia Arubano pa hunto nos por traha riba e 
parti di socialisacion y sanacion di e proceso colonial”. 


Na ciere di su discurso, Prome Minister ta gradici Minister 
di Cultura, Xiomara Maduro, y Comision Conscientisacion 
Sclavitud Aruba y tur esnan envolvi pa e esfuersonan di 
conscientisacion den e ultimo aña, y cu a organisa e evento aki 
pa conmemora e fecha historico aki pa prome biaha na Aruba. 

Prome Minister Evelvn Wever-Croes: 
Den e ultimo dia di Conferencia di Prensa Hubenil di 'Periodista pa un Dia' 2023 


PROME MINISTER TA GRADICI TUR ESNAN CU A 
HACI E PROVECTO AKI ASINA BUNITA 


“Ohala cu sali gran priodistanan di esaki den futuro” 


Diabierna atardi a tuma luga e ultimo Conferencia di Prensa 
Hubenil di 'Periodista pa un Dia' 2023 den sala di conferencia 
di prensa di Gobierno di Aruba. Un total di 31 mucha a participa 
y a siña conoce nos Premier di Aruba, Evelyn Wever-Croes 
un tiki mas dunando tambe asina pueblo conoce un tiki mas 
di bida, profesion, estudio, famia, hobby y deseo pa un miho 
Aruba di nos Prome Minister. Tambe e muchanan a conoce mas 
di cerca cu e trabou di prensa na Aruba. Otro siman diabierna, 
e muchanan cu a participa lo bishita TeleAruba pa wak kico tur 
TeleAruba ta haci riba e tereno di periodismo pa mantene nos 
pueblo informa y entreteni. 


Sandra Croes, e cara contento yen di positivismo cu ta 
habri cada conferencia di Gobierno di Aruba, a expresa na e 
muchanan cu pa haci e trabou aki, semper mester tin un smile 
na bo cara y mas ainda den bo curason. Esaki ta refleha riba 
e amor cu tin pa haci e trabou. Y e conseho cu Sandra a duna 
e muchanan ta, pa stima tur loke nan ta haci cu ta bon. Cada 
trabou cu nan haci cu gusto y amor y yen di positivismo, cu 
un sonrisa na nan cara y den nan curason, ta un paso mas pa 
logra nan futuro briyante. 


Cada siman un periodista di TeleAruba a presenta y a splica 
e muchanan mas di e trabou di ta un periodista. E siman aki, 
señora Siomara Everon tawata nos periodista invita. Siomara 
no ta un personahe desconoci pa Aruba. E tin un trayectoria 
hopi amplio den e mundo di prensa. Un hende muhe cu a 
realisa su ambicion di niñez pa bira un periodista. Cu su 18 
aña Siomara a haya e oportunidad di traha na radio lesando 
noticia. Siomara a traha pa diferente medio di comunicacion 
na Aruba eherciendo diferente posicion entre otro, coordinador 
di redaccion, productor y presentado y tawata tin su programa 
pa hende muhe. E entrada di Siomara na TeleAruba tawata 

un logro na 1996, unda cu el a hava e oportunidad di presenta 
V produci Actualidad, un show periodistico investigativo danki 
na señor Norman Thijsen cu a wak potencial den dje. Na Aña 
2000 Siomara oficialmente ta hava oportunidad di drenta Tele 
Aruba como news Anchor v news reporter. V na 2009 Siomara 
ajoin Nos Mainta caminda e ta produci v host e show di mainta 
te awe, 14 afia den aire. Mientras tanto Siomara semper mi a 
keda studia mientras e ta traha v a logra realisa varios diploma 
V curso den journalistiek v comunicacion social. Siomara su 
conseho pa nos muchanan ta pa sigui nan soño, sigui studia y 
pensa semper cu nunca ta mucho tempran cu cuminsa realisa 
e trabou di bo soño. 


E hobennan Izabella Yung, Evanee Isabella Fuentes, Maerd 
Farro, Roxanne Rasmijn, Xiany Paesch, lva Werleman y 
Luciana Isabella Willems cu hopi alegria y emocion a bishita 
Prome Minister den su oficina y den sala di Conseho di Minister 
na unda nan a haya oportunidad pa scucha kico tur ta pasa den 
e Conseho di Minister y a haya oportunidad tambe pa saca un 
potret cu Prome Minister. 

Continuacion PROME MINISTER TA GRADICI.... 


Despues a sigui e Conferencia di Prensa Live. Prome Minister 
a contesta tur pregunta cu e muchanan a haci na su persona y 
pueblo di Aruba por a disfruta esaki tambe Live via TeleAruba 
y riba pagina di Facebook di Gabinete Wever Croes 2. Prome 
Minister a expresa na e muchanan cu e ta aprecia hopi mes 
cada pregunta aunke, Prome Minister a bisa contento, tawata 
tin algun pregunta 'moeilijk' pero cu placer el a contesta tur. 
E conseho cu Prome Minister a laga pa e muchanan ta pa 
semper prepara y haci nan pregunta sin miedo, sin importa con 
critico e preguntanan ta. “Mi ta spera cu boso ta hiba un bon 
recuerdo di e programa aki y ohala cu sali gran priodistanan di 
esaki den futuro”, Prome Minister a expresa. 


Den nomber di Gobieno di Aruba, Prome Minister ta gradici 
tur esnan cu a haci “Periodista pa un Dia' posibel y un exito 
un biaha mas. Danki tambe na TeleAruba y señora Siomara 
Everon pa su tempo pa splica nos muchanan mas di e trabou 
pa informa pueblo. Danki na e mayornan pa permiti nan yiunan 
participa y danki special na nos muchanan cu a participa. 


Minister Maduro di Finansa ta duna un update di Finansa Publico: 

Amara Madsso 


MINISTER 


DEPARTAMENTO DI FINANSA A ENFRENTA ALGUN 
RETO CU A CAUSA RETRASO DEN PRODUCCION 
DI E CUENTANAN ANUAL DI PAIS ARUBA 


Den e dianan aki algun politico na Aruba y na Hulanda a lansa 
critica riba e hecho cu Algemene Rekenkamer Aruba ARA 
ainda no a ricibi e Cuentanan Anual di aña 2019 bin ariba 
pa por haci nan control. E politiconan a categorisa e retraso 
aki como mal maneho financiero, sin cu nan sa ta cual ta e 
retonan cu Departamento di Finansa a confronta cu a causa 
retraso den e produccion di e Cuentanan Anual di Pais Aruba 
desde aña 2019. 


Funcionnan cardinal a bira vacante 

Den aña 2019 a surgi vacatura den posicionnan cardinal den 
Departamento di Finansa. Ta trata di e funcionnan di Hoofd 
Financieel Beheer y Chef Afdeling Financiéle Rapportage en 
Analyse cu a bira vacante y e bashi aki a hiba na retraso den 
e trabounan necesario pa produci e compil e cuentanan anual 
di Pais Aruba. A cuminsa busca remplazo, pero COVID19 a 
presenta. E pandemia a trece retonan financiero grandi cune y 
hunto cu esaki a bin un necesidad pa mas raportahe financiero. 
A bin mas trabou den e departamento di raportahe, pero tabata 
tin menos hende pa haci e trabou, cual a causa retraso den e 
trabounan. 


Problema tecnico den sistema automatisa 

Na aña 2021 a surgi un problema tecnico den e sistema 
automatisa di administracion GFS/Enterprise One cu ta wordo 
uza pa Departamento di Finansa, debi na falta di update di e 
software. A traha pa soluciona esaki y aunke den aña 2022 a 
logra resolve e problema, ta te na mei 2023 a logra implementa 
e ultimo update necesario. E fayo tecnico aki tambe a causa 
retraso den e trabounan necesario. 


Compania externo a tuma tempo pa custuma cu e 
administracion publico 

Departamento di Finansa a pidi asistencia di un compania 
externo di accountant pa yuda guia e proceso pa compila e 
cuentanan anual pa aña 2019 y aña 2020, pa asina por keda 


cla mas lihe. Sinembargo aki tambe a surgi tardansa debi cu 
gobierno su administracion ta uno particular y diferente na 
locual ta comun den sector priva. Atuma tempo pa e compania 
por a 'gara e maña' di e administracion di sector publico y esaki 
a causa mas tardansa den e compilacion di e cuentanan anual. 


Cifra di aña 2019 ta forma base pa control 

Un otro factor cu a hiba na tardansa ta, cu e cifra y informacion 
di aña 2019 ta bay wordo uza como base pa por yega na un 
cuenta anual pa aña 2020 cu por wordo controla globalmente 
pa un accountant. E mehoracion aki den maneho financiero 
di nos Pais, pa logra yega na un cuenta anual certifica pa un 
accountant, ta rekeri extra trabou cu tambe ta hiba na tardansa. 


Pa ki tempo por spera Cuentanan Anual di Pais Aruba? 
Minister Maduro ta premira pa entrega cuentanan anual na 
Algemene Rekenkamer Aruba ARA segun e siguiente schema: 
Aña 2019 na fin di juli 2023 

Aña 2020 na november 2023 

Aña 2021 na februari 2024 

Aña 2022 na juni 2024 

Aña 2023 na september 2024 manera ley ta prescirbi. 

Minister Maduro di Finansa a informa den conferencia di prensa: 


NOTA DI COMIENSO DI ANA 2023 V 
PRESUPUESTO SUPLETORIO 2023 A KEDA 
ENTREGA NA PARLAMENTO PA SU TRATAMENTO 


Siman pasa durante conferencia di prensa, Minister 
Maduro di Finansa a informa cu e Nota di Comienso 
di Aña 2023 hunto cu Presupuesto Supletorio 2023 a 
keda entrega na Parlamento di Aruba pa su tratamento. 


Nota di Comienso di Aña ta un novum 

Ta pa prome biaha na Aruba cu un Minister di Finansa 
ta entrega un Nota di Comienso di Aña na Parlamento. 
E novum aki den nos finansa publico ta pa asina 
Parlamento por ta miho informa di cualkier cambio 
den e maneho di gobernacion desde un momento 
hopi tempran den aña. Cu e conocemento aki 
Parlamento por haci un miho uzo di nan 'budgetrecht' 
pa propone of aproba cualkier cambio. Haciendo uzo 
di un Nota di Comienso di Aña, Gobierno ta brinda 
mas transparencia financiero na Parlamento y Pueblo 
en general. E novum aki sigur ta contribui na un 
mehoracion di e ciclo presupuestario di Aruba. 


Contenido Presupuesto Supletorio 2023 

Debi cu algun cambio den maneho ta resulta den 
cambio financiero, e Nota di Comienso di Aña ta wordo 
compaña pa un Presupuesto Supletorio pa asina pidi 
Parlamento aprobacion pa e cambio den e cifranan 
den Presupuesto 2023. E Presupuesto Supletorio ta 
conta cu e projeccion di crecemento economico nobo 
publica recientemente pa Departamento Economico, 


ta integra fondonan cu nos ta haya di Hulanda pa ehecuta 
proyectonan di Landspakket den presupuesto di Pais Aruba 
y ta refleha e decentralisacion di e gastonan di utilidad bou 
di cada ministerio. Cambionan cu ta resalta ta, por ehempel, 
fondonan cu ta wordo realoca di Ministerio di Finansa pa 
Ministerio di Enseñansa pa asina por hisa e 'normbedrag' cu 
ta e suma cu scolnan ta haya pa por inverti den enseñansa. 
For di Ministerio di Enseñansa fondonan ta wordo realoca pa 
Ministerio di Asunto Social pa asina Cas Blenchi y Cas Briyante 
di nos hendenan cu limitacion por keda den funcion. Dentro di 
Ministerio di Economia ta realoca fondonan pa asina destina 
esaki na revitalisacion di Oranjestad y San Nicolas. 


Presupuesto cu 1% di surplus 

Ta importante pa remarca cu aunke ta haci cambio na e 
Presupuesto 2023, toch resultado financiero ta keda mesun 
cos, cu un surplus 1% di GDP. E ultimo aki ta importante, ya 
cu despues di hopi aña Aruba ta conta cu un presupuesto cu 
un surplus. 


Nota di Comienso di Aña 2023 y Presupuesto Supletorio 2023 


Novum den finansa publico di Aruba 


Parlamento miho informa di cambio di maneho 

O Mas transparencia financiero 

Mehoracion ciclo presupuestario 

Nota di Comienso di Afia 2023 v Presupuesto Supletorio 2023 


Cambio den maneho 
Proveccion economico nobo 
Integra fondonan di Landspakket 


Decentralisa gastonan di utilidad 


Mesun resultado financiero: 
surplus 1% di GDP 

INICIO DI EXPORT WEEK 2023: 

MINISTER 

Week 2023: Conquering New Horizons' na Departamento di 
Asuntonan Economico, Comercio v Industria (DEACI). Export 
Week ta organisa pa DEACI v su unidad Exprodesk. 


Durante e siman aki tur participante lo ricibi informacion riba e 
ultimo tendencianan di E-commerce, 'Free Artificial Intelligence 
(AI) tools' manera 'ads creation' v 'content writing'; 'digital 
assets latest trends'; con AI por vuda bo adapta of crea un 
modelo comercial nobo; con pa distingui entre un bon v un mal 
oferta di producto; e canal adecua pa vega na bo usuarionan 
final; con pa organisa e evenementonan digital cu un sistema di 
pago cu no ta uza efectivo; 'blockchain'; e futuro di e pagonan 
digital; y bienes digital/NFT y mucho mas. 


exprodesk 


exprodesk 


-- 
exprodesk 


minister Geoffrev Wever pa facilita tavernan, workshops etc. 
pa comerciantenan hava mas conocimento v skills. Esaki lo 
ta un beneficio pa cada comerciante cu ta atende esaki nan 
paso lo por vuda su negoshi y cu e posibilidad di exporta pa 
otro mercadonan. Tur esaki cu e meta principal pa stimula 
economia y desaroyo di Aruba. 


Minister Geoffrey Wever ta desea tur participantenan hopi 
exito y ta gradici DEACI cu su unidad Exprodesk pa organisa 
e ‘Export Week 2023: Conquering New Horizons’, un siman 
interesante cu contenido relevante pa nos comerciantenan 
local. 

Minister Geoffrev Wever: 


DEPARTAMENTO DI ASUNTONAN ECONOMICO 
CU ACTIVIDAD DI TEAM-BUILDING 

Departamento di Asuntonan Economico a organisa un 
actividad di team-building diabierna ultimo, caminda minister 
Geoffrey Wever tabata t'ey presente pa e clausura. Durante 
e evento, e participantenan a haci diferente tarea cu e meta 
di fomenta lasonan positivo continuo entre coleganan, stimula 
comunicacion y cooperacion. 


E presencia di minister Geoffrey Wever ta mustra su apoyo 
na e iniciativa y duna atencion na e importancia di trabou den 


ekipo dentro un departamento. "E feedback di e trahadornan 
overall na e clausura tabata positivo, y ta spera cu e actividad 
ta yuda mehora e eficacia y sigui mantene e harmonia den e 


departamento, pa asina e por sigui funciona optimalmente", 
minister Geoffrey Wever ta comenta. 


Un danki special na Sra. Virginia Rasmijn pa a facilita e sesion 
di team-building pa nos coleganan di DEACI! 

Actualmente, tin combersacionnan andando cu Minister 
di rechtsbescherming sr. Franc Weerwind y secretario di 
estado sra. Alexandra van Huffelen en conexion cu esaki. E 
recomendacionnan emiti, door di e comicion CPT, ta forma e 
puntonan di salida pa loke ta trata e instituto corecional nobo. 
Teniendo na cuenta pues aspectonan infrastructural pero 
tambe aspectonan di cuido. 


Banda di esaki, e director actual, sr. L. Winklaar, a duna di conoce 
cu e kier asumi un reto nobo. Pues den bon combersacion cu 
su persona y Departamento di recurso humano a hiba algun 
combersacion y esaki ta den fase di wordo formalisa. 


Oz 
MINISTER 


Teniendo na cuenta cu e continuidad como tambe ehecucion 
di diferente proyectonan na nos Instituto Corecional a bin cu 
algun punto di atencion. E puntonan cu mester haya atencion 
continuo mirando recomendacionnan di CPT pero tambe 
palabracionnan den “Justitieel Vierpartijen Overleg”, a tuma e 
decicion pa implementa un ekipo di maneho temporario. 


Awe, 30 di juni 2023 conseho di Minister a aproba e proposicion 
di Minister di Husticia y Asuntonan Social, pa entrante dialuna 3 
di juli e managementteam cuminsa cu su trabou. Na momento 
cu e reto nobo pa e director actual, sr. L. Winklaar, wordo 
formalisa lo habri e vacatura di director na KIA. 

Minister Rocco Tjon: 


A FIRMA LETTER OF INTENT HUNTO CU VECCHIA 
ESTATES N.V. PA CONSTRUCCION DI E EDIFICIO 
PA FAMILV JUSTICE CENTER 


Dialuna mainta, durante un conferencia di prensa di Gobierno 
di Aruba, minister di Husticia v Asuntonan Social sr. Rocco 
Tjon, conhuntamente cu representantenan di Vecchia Estates 
N.V. a firma e “letter of intent' pa e construccion di e edificio 
pa Family Justice Center. Cu e letter of intent aki, Gobierno di 
Aruba a haci un compromiso, cu unabes e edificio pa loke ta 
trata Family Justice Center, Jeugd en Zeden Politie y Bureau 
Slachtoffer Hulp keda cla, Gobierno di Aruba lo cuminsa huur e 
edificio aki, pa asina ubica e tres departamentonan aki hunto. 


A base di e punto di salida di e maneho di ministerio di Husticia 
y Asuntonan Social, e ta imporante pa crea condicionnan di 
trabou adecuado pa tur esnan cu ta traha den husticia. Teniendo 
na cuenta cu esaki, e parti infrastructural ta importante, 
sinembargo esaki ta e parti final, mirando cu ya caba tin hopi 
inversionnan cu a tuma luga. Manera ta conoci, a inverti den 
cursonan pa ambos veld social y hudicial, specificamente pa 
loke ta trata Jeugd en Zeden Politie, a percura pa a traves di 
“kinterview” tur nos zedenrechercheurs awendia ta certifica. 


Di otro banda a adapta e maneho y e richtlijnen cu ta wordo uza 
door di Ministerio Publico, pa loke ta trata casonan di abuso di 
mucha, ta uno mas estricto. Tambe, a introduci e plan nacional 
di conscientisacion esta "Mi mesun Heroe". A traves di Family 
Justice Center, a introduci mediconan forensico, cual ta algo 
unico den nos region y ta un paso hopi importante na momento 
cu ta trata investigacion di abuso di mucha en general. Pues, 
cu e letter of intent aki, lo percura pa otro aña e edificio aki ta 
completamente cla pa asina tur e personal pa loke ta Jeugd en 
Zeden Politie, Bureau Slachtoffer Hulp, y tambe Family Justice 
Center, tin nan propio edificio. 


Por ultimo, a tene cuenta cu tur e diferente aspectonan cu ta 
rekeri ora ta trata partinan infrastructural specificamente pa e 
departamentonan aki. Pues den e “programma van eisen” a 
tene cuenta cu “Verhoorkamers”; “Kindvriendelijke ruimtes”; 
“Studio verhoor kamer”; “Regie kamer”; “ophoudkamers 
verdachte”; “camera beveiliging”; “Intercom svsteem'; “letsel 
ruimte forensisch arts”. Di e forma aki ta atene na tur e richtlijnen 


pa loke ta trata investigacion di casonan di abuso di mucha. 


Minister di Husticia y Asuntonan Social sr. Rocco Tjon, a 
gradici un y tur cu tawata envolvi den e proceso pa yega na 
e edificio aki, mirando cu e tawata un proceso hopi largo, y 
a conta cu participacion di Cuerpo Policial, JZP, Personal di 
Slachtoffer Hulp y Family Justice Center como tambe Vecchia 
Estates N.V. pa percura cu e proyecto na final por cumply cu 
tur e rekisitonan internacional. 

Durante biahe di trabou na Orlando, Minister di Enseñansa y 
Deporte Endv Croes a reuni cu cuater (4) studiante di Aruba cu 
actualmente ta eherciendo nan estudio na Valencia College. 
Durante e encuentro nan a intercambia idea v e studiantenan 
a comparti nan experencia di estudio na Orlando. A comparti 
informacion cu e studiantenan di e acuerdonan nobo cu Aruba 
a cera cu diferente college y universidad tanto na Merca y 
Canada. 


Patrick Rosillo ta studiando pa un aña y mei na Valencia 
College y ta eherciendo “Associate Degree” den “Health 
Sciences”. Despues di finalisa su estudio Patrick lo continua 
na universidad pa su “Bachelor's Degree”. Patrick a indica 
cu Valencia College tin diferente programa y ta brinda mas 
oportunidad na studiante. Arjen Howell ta finalisando su 
estudio di “Electrical Engineering” na Valencia College. Arjen 
ta disfrutando di e experencia di studia na Merca. Arjen su 
conseho na e studiantenan cu ta desea di eherce nan estudio 
na Valencia College ta aplica pa e programa “Two plus two” pa 
cuminsa prepara tempran por lo menos 9 luna prome. “Studia 
duro y haci bo best”, ta Arjen su conseho. Daniela Lacle ta conta 
cu su añanan na Valencia College a bay sumamente bon y ta 
encanta cu e scol. Semper e scol ta purba pa yuda y crea laso 
cu e studiantenan internacional. Daniela ta studiando “Health 
Sciences” y a indica di ta hopi contento na Valencia College. 
“Tin hopi oportunidad pa sigui studia”, Daniela a enfatisa. 
Soraine Leonard a indica cu e “Two plus two program” ta hopi 
bon y a yud'e pa e por spaar placa. Soraine a enfatisa cu tur 
hende ta hopi nice, cla pa yuda y pa brinda tur informacion cu 
bo tin mester 


CU STUDIANTE DI ARUBA NA ORLANDO 


MINISTER ENDY CROES A “MEET & GREET” 


Vallencia College a expresa di ta hopi entusiasma di a firma 
un acuerdo cu Aruba. Sra. Cancarevic ta trahando na Valencia 
College pa casi dies (10) aña. Sra. Canarevic ta yuda y guia e 
studiantenan internacional pa inscribi na e scol y pa transicion 
bay bon. Valencia College ta brinda e studiantenan di Aruba e 
oportunidad pa haya beca pa studia na e scol. E studiantenan 
por aplica via e website di Valencia College Scholarship y 
aplica pa e “global achievers award”. 


E mandatario di Enseñansa ta indica cu e tabata un placer pa 
dialoga cu e studiantenan aki di Aruba cu ta eherciendo nan 
estudio na Orlando y por a scucha un poco di nan experencia 
aya. Pa finalisa, Minister Endy Croes ta desea nan tur clase di 
exito cu nan estudio y nan futuro carera. 

MINISTER ENDV CROES TA REUNI CU E 
REPRESENTANTENAN DI UNIVERSITV OF 
SOUTH FLORIDA NA TAMPA 


Global Solutions 


Diahuebs ulitmo, Minister di Ensefiansa v Deporte Endv Croes 
hunto cu rector di Universidad di Aruba Sra. Viola Heutger y 
Minister Plenipontenciario na Washington Sra. Joselin Croes 
a reuni cu e representantenan di University of South Florida 
(USF). Durante e reunion a evalua e posibilidadnan pa cera 
convenio cu USF. Durante e lunanan binidero lo bolbe reuni 
cu USF pa asina den transcurso di e aña aki por yega na un 
posibel acuerdo. Minister Plenipontenciario na Washington 
Sra. Joselin Croes a indica cu ta prome biaha cu ta bishita USF 
y cu ainda no tin ningun convenio cu e universidad. 


A tene combersacion riba ki tipo di convenio por tene cu USF. 
A dialoga cu departamento atletico cu ta interesa di haci 
scouting na Aruba pa nos atletnanan cu ta eherce deporte di, 
etre otro, basketball y futbol. Na otro banda, Universidad di 
Aruba ta sumamente interesa den e programa di investigacion. 
Esaki ta e oportunidadnan nobo cu ta creando na Tampa pa e 
studiantenan di Aruba cu ta desea di eherce un estudio aya. E 
facilidad di USF ta enorme y hopi bunita y ta ofrece un cantidad 
di estudio y curso. Directora di admision internacional di USF, 
Sra. Sarah Wietzke a indica cu no solamente ta evalua e 
transcripcion di pais di origen, pero tambe ta evalua e puntonan 
di SAT y ACT. 


E studiantenan por aplica pa LAC scholarship, esaki kiermen 
cu en bes e studiante paga 17 mil dollar pa aña, lo paga 
solamente 5 mil dollar pa aña. Esaki sigur ta un reduccion 
substancial, pero tin un rekisito cu mester cumpli cu ne pa por 
cualifica. E studiante mester cumpli cu GPA di 3.6 y mester 
pasa e test di SAT cu 1210 punto. Fuera di esaki, USF ta 
ofrece tambe algun oportunidad pa e estudio di Master. Tambe, 
Sra. Wietzke a señala cu actualmente tin rond di 20 deporte 
universitario, entre otro, futbol masculino, futbol femenino, 
baseball, softball y beach volleyball. Sra. Wietzke a enfatisa 
cu tin un disponibilidad grandi di vivienda na campus. Pa e 
studiantenan cu ta desea di aplica por busca mas informacion 
di con pa aplica pa e ELAP na consulado di Merca na Aruba. 
Finalmente, Minister Endy Croes ta expresa cu nan ta contento 
cu tur informacion cu a ricibi di e representantenan di USF y ta 
spera cu pronto por firma un acuerdo cu USF pa cuminsa traha 
riba diferente ramo di enseñansa cu nan. 


MINISTER DI INTEGRACION GLENBERT CROES 

MINISTER 


A PRESENTA E TOELATINGSHANDBOEK 2023 
NA PARLAMENTO DI ARUBA 


Den Manual di Maneho 'Handboek Toelating' cu a keda 
introduci 1 di februari 2023, ta guia e maneho di Integracion. 
Diamars siman pasa den Parlamento Minister encarga cu 
Integracion Sr. Glenbert Croes, a splica puntonan di admision 
na Aruba. 


HOBENNAN 

Hobennan cu ta na Aruba for di chikito, cu ta bav scol na Aruba 
pero ta ilegal, ora cu e hoben haci 18 afia nan no por continua 
cu nan scol pasobra nan no tin permiso. Debi cu nan a bira 
mavor di edad dificil pa nan sigui studia. Awor cu e Handboek 
Toelating nobo, e hoben por hava un permiso unda e por busca 
un hende conoci of un famia mes cu por firma pa e hoben 
como 'verblijf bij garantsteller'. 

Pa Minister Glenbert Croes, tin hopi caso humanitario cu 
mester tene na consideracion y caso pa caso ta evalua nan. 


NOS ADULTONAN MAYOR 

Si tin un pensionado cu mester di un hende pa cuid'e pero su 
pensioen no ta yega pasobra cu norma di entrada ta 2.040 
florin, awor ta permiti cu un yiu of un familiar por para co- 
garante pa e empleado domestico. Esaki ta haci posibel cu 
e entradanan ta wordo tuma hunto. No necesariamente e co- 
garantenan mester biba na mesun adres pero asina ta facilita 
pa nos grandinan por tin hende pa cuidanan. 


DEPORTISTA 

Minister Croes a splica cu un hende cu bin haci deporte, e no 
ta bin haci deporte so, y awor e por haya permiso pa traha y 
mantene su mes. E posibilidad aki ta yuda e deportista y yuda 
e club cu ta firma pa e persona aki. Esunnan cu kier trece un 
deportista mester corda cu nan tambe ta sernan humano y nan 
mester haya bon trato y duna nan condicionnan digno pa biba 
na Aruba. 


INVERSIONISTA 

Tambe den e Handboek Toelating 2023, e mandatario a splica 
cu a baha norma di inversionista pa 150 mil florin, pasobra 
despues di e pandemia hopi hende a haya sla financiero duro. 
Kizas tin algun hende lo a bira mas rico durante e pandemia pero 
tur hende a haya sla financiero. Permiso pa inversionista cu ta 
inverti den tanto Sanicolas como Oranjestad e investeerders 
norm ta cero y Minister Glenbert Croes ta haya cu mester 
stimula hende pa inverti den tanto downtown Sanicolas como 
downtown Oranjestad. Cu e Handboek Toelating cu a drenta 
na vigor 1 di februari 2013, ta bay keda haci evaluacion y awor 
cu e la keda introduci mester a repasa varios version pa e keda 
rafina, coregi, ahusta y finalmente Parlamento di Aruba a haya 
e version final. 


Minister encarga cu Integracion Sr. Glenbert Croes ta aprecia 
cualkier contribucion cu Parlamentarionan kier propone y na 
mesun momento ta pidi pa consider'e un ‘work in progress’ cu 
ta sigui mehora segun circumstancia ta evoluciona. 

Minister Glenbert Croes encarga cu Integracion: 


HANDBOEK TOELATING 2023, LO TRECE 
UN COOPERACION ESTRECHO ENTRE TUR 
MINISTERIO Y DEPARTAMENTO PA UN BON 
IMPLEMENTACION 


Handboek Toelating cu ta rigi maneho di integracion, HT 


tin un parti cu ta cay bou di Minister di Husticia y tambe 
Ministerio encarga cu maneho di Integracion cu ta di 
Minister Glenbert Croes. Durante Minister Croes su 
presentacion ultimo den Parlamento di Aruba riba e 
manual di maneho, a bisa cu e Handboek Toelating 
2023 a drenta na vigor 1 di februari 2023. Conseho 
di Minister fin di aña pasa na december, a aproba e 
Handboek Toelating. 


Pa e mandatario, e prome paso ta e aprobacion di e 
Handboek Toelating y e siguiente parti cu ta di vital 
importancia ta implementacion di e maneho. Hopi 
biaha esaki ta un tiki mas dificil, pasobra mester 
tin e cooperacion sincronisa entre tur ministerio y 
departamento cu ta regarda e tema di admision. 


No ta tur ora ta haya cooperacion pero ta convenci cu di 
buena fe y bon intencion ta purba logra e cooperacionnan 
necesario entre tur e departamentonan cu esaki ta | 
regarda. E departamentonan cu e manual di maneho 
ta regarda, ta Inmigracion, Warda nos Costa, DIMAS, DPL, 
DAO, CENSO, DBZ. E ta regarda hopi aspecto tambe hasta di 
DBB cu tambe ta involucra. 


Den e mandatario su introducion na Parlamento, el a bisa cu 
a concentra riba e diferencia cu tin den e Handboek Toelating 
nobo y Handboek Toelating cu ya caba tabata existi. Henter e 
base di e maneho ta basa riba e LTU cu anteriormente tabata 
LTUV. Esaki ta e base legal cu ta implementa e maneho di 
admision y claro tin loke ta contenido di maneho cu ta refleha 
den e Handboek Toelating. 


Trabou pa local 

E Handboek Toelating 2023 a bin pasobra tin un economia 
cu ta recuperando desde 2017 tempo cu Minister Croes mes 
tabata Minister di Labor. E desaroyo economico cu tabata 
lantando tabata den turismo. Turismo ta exigi hopi trahado cu tin 
disponibel riba mercado laboral concentrando riba personanan 
local pero tambe hobennan cu ta gradua. 


Ensenansa pa Empleo 
Como Minister di Labor, Energia y Integracion Sr. Croes ta 
sumamente contento cu a pone componente di Enseñansa 

pa Empleo como parti di su ministerio pasobra tin sinergia 
y cooperacion cu mester bin pa formacion, preparacion di 
educacion vocacional pa Aruba su mercado laboral. Desde 
2017 a bin haya un cifra di desempleo halto y mesora a cuminsa 
traha riba con ta incentiva e hendenan pa subi mercado laboral. 
Mester a pone un presion positivo atraves di maneho pa yiunan 
di tera haya oportunidad prome pa trabou. 


Na 2017 tambe a introduci e maneho di di “local counterpart’ 
unda mester tin un hende local banda di un stranhero cu un 
funcion particular specialisa. Cu esaki pa por sigura cu tin kennis 
overdracht, pa yiunan di tera yega na e funcionnan particular 
specialisa. Tur cos tabata bayendo bon y a logra reduci e cifra 
di desempleo prome cu pandemia na 5.2%, pues bayendo 
den bon rumbo pa loke ta trata reduccion di desempleo. Pero 
ora pandemia a bin e ora si e realidad a cambia pa un par di 
aña. Actualmente e cifra di desempleo ta 6.6% pa 2022 y pa 
2023 e indicacion ta mustra cu e ta bay sigui baha. Minister 
Croes durante su presentacion den Parlamento a resalta esaki 
pasobra si desempleo sigui baha e propio yiu di tera ta haya 
trabou. Cu stranhero ta kita trabou di yiunan di tera Minister 
Croes a señala cu esaki no ta e caso pasobra e funcionnan cu 
e stranheronan ta yena, ta funcionnan cu mayoria bes e yiu di 
tera no kier. 

MINISTER GLENBERT CROES ENCARGA CU 
INTEGRACION A SPLICA PARLAMENTO RIBA 
INTRODUCCION DI UN PERMISO MULTI-ANUAL 


Handboek Toelating di 2023 su esencia compara cue Handboek 
Toelating cu ya caba tabata vigente y implementa door di ex 
Minister di Husticia mr. Andin Bikker, tambe a keda splica na 
miembronan di Parlamento diamars ultimo. 


PERMISO MULTI-ANUAL 

Minister di Integracion Sr. Glenbert Croes a mustra cu 
un cos cu ley tabata permiti pero cu nunca a wordo 
implementa, tabata e permiso multi-anual. Desde aña pasa 
ta dunando meerjarenvergunning cu ta pa trahadonan 
den loondienst, rentenier, pensionado, gezinshereniging, 
vertrouwenspersonen, investeerders y key persons, pues e ta 
conta pa cierto categorianan. 

Meerjarenvergunning ta un oportunidad sumamente positivo, 
pasobra ora di pidi un meerjarenvergunning mester paga tur 
e gastonan adelanta cu ta un forma di entrada pa gobierno 
di Aruba pero tambe ta alivia e proceso administrativo 
pricipalmente pa administracion di DIMAS. Esencial di esaki 
ta, un bon control cu ta fundamental. Minister Croes ta sigura 
cu DIMAS su departamento di control ta haciendo un tremendo 
trabou pasobra nan ta controla, nan ta duna boet y por bisa nan 
ta boet basta duro tambe. Si un persona viola e condicionnan 
di su permiso, esey lo tin consecuencia p'e. 


OTRO CAMBIONAN DI PERMISO 

Otro puntonan den e Handboek Toelating ta e posibilidad pa 
reunificacion familiar, casamento, geregistreerd partnerschap 
y samenlevingscontract sin distincion di sexo. 

Tambe e mandatario a introduci e maneho cu despues di cinco 
permiso no mester pasa DPL mas. 


E lista di kennismigranten a wordo amplia y a introduci loke ta 
yama workcation. Tin varios proyecto importante pa ecomomia 
di Aruba andando y ta kehando cu no tin trahado. Gremionan 
den reunionnan a trece dilanti cu mester bin cu otro proceso di 
permiso. Den e proceso di e prome permiso, e no tabata wordo 
duna y mester a warda riba e permiso den exterior. Awor aki 
e prome permiso ta wordo duna y e persona por keda Aruba 
pa warda riba su permiso. Despues di e pandemia y door di 
e pandemia y e crisis cu tabatin den regio, hopi hende a bin 
Aruba. Hopi di nan a keda Aruba. Hopi di nan ta bon hende, bon 
forma, bon capacita y por duna oportunidad na nan prome pa 
integra den e mercado laboral pero nan mester pasa atraves 
di un proceso di arbeidsmarkttoets y haya un hende firma pa 
nan. 


Minister Croes e ta prefera pa e stranheronan bira y traha legal 
na Aruba, pa nan paga belasting, paga AZV, paga AOV y tur e 


—n— 


a l U al 


LA 


primanan. Aruba su economia ta asina noble cu e ta cargando 
hasta e trahadonan ilegal. P'esev ta prefera pa legalisa 
esunnan cu ya ta aki na Aruba semper y cuando cu ta cumpli 
cu tur exigencia. 


Dunando mas splicacion riba e special proyect permit, esaki 
ta basicamente un pre-approval pa proyectonan manera St. 
Regis, Secrets, Embassy Suites y otro proyectonan cu tin. 
Hilton ta expandiendo, hopi hotel ta renobando unda nan ta 
indica cu tin contratista local trahando pero mester di mas 
trahado. Manera St. Regis su trabou ta retrasa pa motibo di 
scarsedad di trahado. Pa e motibo aki cu a introduci e proceso 
di pre-aprobacion. 


Pero ora cu e trahadonan yega Aruba, e contratista mester 
cana e proceso di DPL despues DIMAS unda e verificacion 
y screening ta wordo haci. Despues di 90 dia mester percura 
pa e trahadonan tin tur rekisito na su luga. Hopi biaha ta 
trata di contratonan cortico. Pero si e compania mester pa e 
trahadonan keda mas largo, e mester pasa door di henter e 
proceso pa haya un permiso via DPL y DIMAS. Esaki ta pa no 
tranca e proyecto y yuda acelera e desaroyo. 


Ministerio di Integracion ta coopera cu di buena fe na comienso. 
Pero esunnan cu viola e reglanan, e buena fe ta caba ey. 

Conmemoracion Nacional di e Abolicion di Slavitud 2023 


REV WILLEM ALEXANDER A PIDI PORDON; 
MINISTER THIJSEN A PONE KRANS DEN NOMBER 
DI ARUBA 


Na Oosterpark Amsterdam a tuma lugar awe 1 di juli e 
conmemoracion nacional die Abolicion di Slavitud dor di Hulanda 
na 1863 den e colonianan Surnam y Antianan Hulandes. E 
aña aki e conmemoracion tabata special cu presencia di Rey 
Willem Alexander y Reina Maxima, Prome Minister di Hulanda 
Mark Rutte y varios otro ministernan di Gabinete Rutte IV. 
Special tamba tabata e hecho cu Rey Willem Alexander a tene 
un discurso, uno cu henter Reino Hulandes y Surnam tabata 
ancioso pa tende kico e Rey lo bisa riba e historia colonial 
Hulandes y e rol di sclavitud den esaki. Loke pa basta tempo 
tabata tin speculacion, ta si e Rey ta bai pidi despensa pa e 
historia di sclavitud. Den un discurso hopi inpresionante 


Rey Willem Alexander no unicamente a pidi despensa, pero 
tambe a pidi pordon pa su antepasadonan cu no a lucha contra 
di e sistema di sclavitud. E despensa di Rey Willem Alexander 
pa e rol di Hulanda den sclavitud ta den liñea di e despensa 
cu Prome Minister Mark Rutte na December aña pasa a 
haci den nomber di Gobierno di Hulanda. Prome cu Rutte, 
burgemeester Femke Halsema di Amsterdam, burgemeester 
Ahmed Aboutaleb di Rotterdam y presidente di Banco Central 
di Hulanda Klaas Knot tambe a pidi despensa pa e rol di 
Amsterdam, Rotterdam y Banco Central den e sistema di 
sclavitud. 


Presidente di NiNsee Linda Nooitmeer tambe a tene un discurso. 
NiNsee ta e instituto cu ta organisa e conmemoracion. E parti 
musical di programa a conta cu canto di Izaline Calister v Black 
Harmonv. Despues di 1 minuut di silencio e programa a sigi cu 
e ceremonia di pone krans na e 'Slavernijmonument'. 


Rev Willem Alexander v Reina Maxima a pone e prome krans. 
Den nomber di Gobierno di Aruba Minister Plenipotenciario 
mr. Adv Thijsen a pone un krans. Banda di Minister Thijsen, 
tambe a pone un krans entre otro presidente di Eerste Kamer 
Jan Anthonie Bruijn y presidente di Tweede Kamer Vera 
Bergkamp, Prome Minister di Hulanda Mark Rutte y Minister pa 
Rechtsbescherming Franc Weerwind, Minister Plenipotenciario 
di Curacao Carlson Manuel, Minister Plenipotenciario di St. 
Maarten Rene Violenus, embahador di Surnam Rajendre 
Khargi y burgemeester di Amsterdam Femke Halsema. 

E aña aki ta 21 aña cu NiNsee a keda funda y cu e 
conmemoracion nacional a inicia cu desvelo na 2002 di e 
'Slavernijmonument' cu ta un obra di e escultor Erwin de Vries. 


Nota pa redaccion: E potretnan ta cortesia di Arubahuis. Potret 
di Rey Willem Alexander ta cortesia di NiNsee y ta di fotografo 
Isaac Owusu. 


o B 


Union ta e forsa di un ekipo, famia y 
nacion pa logra cada meta pa e 
bienestar humano. Ban sigui den 
positivismo pa engrandece nos pais. 


EA ANA DI UNION Y POSITIVISMO! 


